পুজোর পরও রেশ কাটেনি শহরে ‘সেরা পুজো’র লড়াই, জোরকদমে শুরু ২০২৬-এর প্রস্তুতি’

কলকাতা: “যে পথে গেল উমা, সে পথেই ফিরল শ্যামা” — অথচ বাঙালির মনে এখনো কাটেনি দুর্গাপুজোর রেশ। শহরজুড়ে উৎসবের আমেজ যেন এখনও তাজা। এবছরও জাঁকজমকেই হল ‘সেরা পুজো ২০২৫।

কলকাতার দুর্গাপুজো যেমন বিশ্বসেরা, তেমনই এই উৎসবকে কেন্দ্র করে গড়ে উঠেছে নানা রকম শারদ সম্মান— যা পুজোর উদ্যোক্তাদের উৎসাহিত করে আরও সৃজনশীলতায়। তাদের মধ্যে অন্যতম আলোচিত প্রতিষ্ঠানই হল এই “সেরা পুজো” প্রতিযোগিতা।

চলতি বছরে ২১ বছরে পদার্পণ করল এই সম্মানজনক উদ্যোগ। ২০০৪-০৫ সালে শুরু হওয়া এই লড়াই আজও একই উদ্দীপনায় চলছে, আর এবার ২১তম বর্ষ উদযাপিত হয়েছে মহাধুমধামে।

ইন্ডিয়ান ফেস্টিভ্যাল ও দুর্গা অনলাইনের কর্মকর্তারা জানিয়েছেন, এবছরের বিচার প্রক্রিয়ায় যুক্ত হয়েছে একাধিক নতুন বিভাগ— যেমন উত্তরের সেরা, দক্ষিণের সেরা, সেরা প্রতিমা প্রভৃতি। তাঁদের বিচারকমণ্ডলীর বক্তব্য অনুযায়ী, এবছরের পুজোগুলির মান এতটাই উন্নত ছিল যে সিদ্ধান্ত নেওয়া সত্যিই কঠিন হয়ে পড়েছিল।

তাঁরা আরও জানান, শুধু কলকাতাতেই নয়, হুগলির চুঁচুড়া শহরেও পুজোর মান ও শিল্পগুণে এক অনন্য উচ্চতা ধরা দিয়েছে— যার ফলে “সেরা পুজো” শিরোপার পরিধি এবার পৌঁছে গেছে জেলা পর্যন্ত।

ইন্ডিয়ান ফেস্টিভ্যাল ও দুর্গা অনলাইনের তরফে জানা গেছে, বিজয়া দশমীর পরদিন থেকেই শুরু হয়ে গেছে ২০২৬-এর প্রস্তুতি।

তাঁদের কথায়, “বাঙালির শ্রেষ্ঠ উৎসবকে আরও উচ্চতায় পৌঁছে দেওয়াই আমাদের লক্ষ্য।”
সংস্থার এক কর্তা বলেন, “আমরা প্রতিশ্রুতি দিচ্ছি— ‘আসছে বছর আবার হবে’, তবে এবার আরও বড় আকারে, আরও নতুন চমকে!”

শেষে তাঁরা কৃতজ্ঞতা জানিয়ে বলেন,“যাঁরা অক্লান্ত পরিশ্রমে, সমর্থনে এবং ভালোবাসায় আমাদের পাশে থেকেছেন, তাঁদের প্রতি রইল আমাদের আন্তরিক প্রণাম।”